b'\n_START_ARTICLE_\nKondo-ilmi\xc3\xb6\n_START_PARAGRAPH_\nKondo-ilmi\xc3\xb6 on metalleissa ja kvanttipisteiss\xc3\xa4 tapahtuva ilmi\xc3\xb6, joka vaikuttaa rakenteiden s\xc3\xa4hk\xc3\xb6njohtavuuteen. Kondo-ilmi\xc3\xb6 johtuu pienten kaksitasosysteemien aikaansaamasta uudesta sironta- tai l\xc3\xa4p\xc3\xa4isykanavasta._NEWLINE_Metalleissa kaksitasosysteemit muodostuvat magneettisista ep\xc3\xa4puhtauksista, jotka voivat sirontaprosessissa k\xc3\xa4\xc3\xa4nt\xc3\xa4\xc3\xa4 elektronin spinin. Tuloksena sironnasta on niinkutsuttu Kondo-resonanssi ja sit\xc3\xa4 kautta sironnan ja s\xc3\xa4hk\xc3\xb6nvastuksen suureneminen. Kondo-ilmi\xc3\xb6n johdosta metallien vastus suurenee l\xc3\xa4mp\xc3\xb6tilan pienentyess\xc3\xa4. Koska l\xc3\xa4mp\xc3\xb6tilan pienentyess\xc3\xa4 muut sirontamekanismit, kuten elektroni-elektroni- ja elektroni-fononisironta, heikkenev\xc3\xa4t, vastuksen l\xc3\xa4mp\xc3\xb6tilariippuvuus tulee ei-monotoniseksi. N\xc3\xa4ist\xc3\xa4 mekanismeista sek\xc3\xa4 elastisesta sironnasta johtuen vastuksen (tai tarkemmin resistiivisyyden) l\xc3\xa4mp\xc3\xb6tilariippuvuus metalleissa on yleens\xc3\xa4 muotoa_NEWLINE__NEWLINE_\\rho(T) = \\rho_0 + aT^2  + bT^5 + c_m \\ln\\frac{D}{T}._NEWLINE_Ensimm\xc3\xa4inen termi aiheutuu l\xc3\xa4mp\xc3\xb6tilariippumattomasta elastisesta sironnasta, toinen Fermi-nesteominaisuuksista, kolmas elektroni-fononisironnasta ja nelj\xc3\xa4s Kondo-ilmi\xc3\xb6st\xc3\xa4. Termien kertoimet riippuvat kyseisen materiaalin ominaisuuksista. Yht\xc3\xa4l\xc3\xb6 on voimassa Kondo-l\xc3\xa4mp\xc3\xb6tilan T_K yl\xc3\xa4puolella. T\xc3\xa4ss\xc3\xa4 D on johtavuuselektronien vy\xc3\xb6nleveys._NEWLINE_Tyypillisesti n\xc3\xa4iden ilmi\xc3\xb6iden yhteisvaikutuksena muodostuva vastuksen l\xc3\xa4mp\xc3\xb6tilariippuvuuden minimi sijaitsee noin 5 kelvinin l\xc3\xa4mp\xc3\xb6tilassa. Metallien Kondo-ilmi\xc3\xb6n selitti 1960-luvulla Jun Kondo, jonka mukaan ilmi\xc3\xb6 nimettiin._NEWLINE_Kvanttipisteiss\xc3\xa4 Kondo-resonanssi muodostuu, kun kvanttipisteen varautumisenergia on paljon l\xc3\xa4mp\xc3\xb6tilaa suurempi, ja kun kvanttipisteen kytkent\xc3\xa4 ymp\xc3\xa4r\xc3\xb6iviin johtimiin on tarpeeksi suuri. N\xc3\xa4iss\xc3\xa4 rakenteissa Kondo-resonanssi lis\xc3\xa4\xc3\xa4 elektronien transmissiota kvanttipisteen l\xc3\xa4pi, ja sen vuoksi Kondo-ilmi\xc3\xb6 suurentaa kvanttipisteen konduktanssia. Kondo-ilmi\xc3\xb6t\xc3\xa4 kvanttipisteiss\xc3\xa4 kuvaillaan tyypillisesti yhdell\xc3\xa4 energiaskaalalla, Kondo-l\xc3\xa4mp\xc3\xb6tilalla T_K.'